**Rosenhoff Idrettslag** (stiftet 1. mai 1931) er et norsk idrettslag fra Rosenhoff i Oslo. Klubben driver i dag kun med ishockey, men har gjennom historien organisert en rekke andre idretter.

Historie
--------

### Stiftelse

Rosenhoff IL ble stiftet 1. mai 1931 og innmeldt i Arbeidernes Idrettsforbund (AIF). Det eksisterte et idrettslag i strøket fra før, *Rosenhoff Sportsklubb*, men dette ble nedlagt kort tid etter etableringen av Rosenhoff IL. Rosenhoff Sportsklubb var tilsluttet *Norges Landsforbund for Idræt* som ble regnet som borgerlig og hadde liten tilgang av medlemmer fra et typisk arbeiderstrøk som Rosenhoff på den tiden var. Fra starten organiserte Rosehoff IL fotball, friidrett og ski.

### Fotball: 1931 – medio 1980

Fotballgruppa i Rosenhoff var aktiv helt fra stiftelsen. Gruppa lå imidlertid nede i en kort periode fra 1947-1950. Aktiviteten ble gjenopptatt i 1950 og opprettholdt fram til midten av 1980-tallet. Da ble den nedlagt etter å ha blitt forsøkt sammenslått med blant andre fotballklubben Sandaker uten særlig hell.

I perioden før andre verdenskrig hadde klubben flere gode spillere som representerte både bylag og AIFs landslag, og som meldte overgang til klubber i de øverste divisjonene. På 1950-tallet befant A-laget seg i 3 og 4 divisjon. Fra 1963 og fram til 1973 spilte laget i 5 divisjon, (dagens 4.) med 1968 som beste sesong – hvor laget vant sin pulje men røk ut i kvalifiseringen til 4. div. I 1973 rykket laget ned til 6 divisjon, men rykket to år senere opp igjen til 5 divisjon hvor man befant seg til laget ble nedlagt/fusjonert. To av høydepunktene i fotballgruppas historie var i 1968 og 1978 hvor Rosenhoff tapte 3-0 og 5-3 for henholdsvis Vålerengen og Fredrikstad i 1. runde i NM.

### Friidrett: 1931 – 1984

Friidrettsgruppa drev i all vesentlighet med løping, hvor stafett og terrengløp var de mest fremtredende aktivitetene. Kappgang og stavsprang var også grener klubben stilte med utøvere i. Rosenhoff tok 1.- og 2.-plass i Oslomesterskapet i terrengløp rett etter krigen. I årene 1946–1948 arrangerte idrettslaget Østkantstafetten sammen med IF Njaal.

### Bandy: 1932 – 1983

Rosenhoffs første aktivitet innen bandy var da klubben deltok med et guttelag i en turnering på Østensjøvannet vinteren 1932, hvor blant andre Reidulf ble slått ettertrykkelig. På 1950-tallet trente gruppa i kjøtthallen på Grønlands torg fram til isen la seg på tjernene Lillevann og Kapteinsputten i Lillomarka. I sesongen 1951/52 spilte RIL kvalifiseringskamp mot Hamar for opprykk til Eliteserien. Etter to uavgjorte kamper tapte de 2-1 i tredje og avgjørende oppgjør. Rosenhoff spilte deretter i laveste divisjon fram til sesongen 1977/78, men kvalifiserte seg dette året til spill i 2. divisjon, der de fikk et opphold av ett års varighet. På slutten av 70-tallet organiserte klubben også et guttelag som var aktivt i to sesonger. Sesongen 1980/81 ble Rosenhoff oslomestere i 3 divisjon. Bandylaget hadde sin siste sesong i 1982/83.

### Ski: 1933 – 1970

Skigruppa hadde i sine velmaktsdager mellom 30 og 40 utøvere. Rosenhoffs største løper før krigen, Hans Nordlie, representerte Arbeidernes Skiforbund både nasjonalt og internasjonalt og tok flere oslomesterskap blant annet på 30 km. Linderudkollen, hvor klubben over en lengre periode var medeier, var gruppas samlingspunkt etter krigen. På 60–tallet var skigruppa i Rosenhoff IL kun representert i turrenn og led etter hvert samme skjebne som øvrige grupper i klubben som organiserte individuelle idretter.

### Orientering: 1938/39 – 1965

Orienteringsgruppa var, i likhet med skigruppa, drevet som illegal idrett under krigen, siden aktiviteten i stor grad kunne holdes skjult for innsyn og kontroll av okkupasjonsmakten. Rosenhoff hadde på det meste ca. 30 registrerte orienteringsutøvere og ble i 1946 nummer fem i norgesmesterskapet i stafett. Gruppa tapte, i likhet med andre individuelle idrettsgrener i klubben, terreng til lagidrettene og således forsvant også rekrutteringsgrunnlaget.

### Håndball: 1950 – 1997

Rosenhoff stilte med både herre- og damelag i håndball fra og med 1950, i tillegg til et juniorlag som ble nedlagt etter noen få år. Gruppa lå nede fra 1961-62, men startet få år senere opp igjen med et damelag og småpikelag. Småpikelaget og juniorlaget ble oslomestere i 1968. Herrelaget gjenoppstod i 1970. De yngre lagene i håndballgruppa ble borte på første halvdel av 1970-tallet grunnet stor fraflytting fra området. Både dame- og herrelaget fristet tilværelsen i 4.-6. divisjon. Aktiviteten i håndballgruppa opphørte på midten av 90-tallet. Herrer Old boys hadde sin siste sesong i 1996/97.

### Ishockey: 1953 →

*Hovedartikkel: Rosenhoff Hockey.*
Ishockeygruppa er den aktiviteten som er yngst i Rosenhoff sammenheng, men til gjengjeld den eneste som fortsatt er aktiv. Den første sesongen i 1953 stilte klubben med et seniorlag i 3. divisjon. A-laget rykket sesongen 1956/57 opp i 2. divisjon, og i sesongen 1959/60 rykket de opp til øverste divisjon. De beholdt plassen fram til og med sesongen 1963/64 - hvor de rykket ned i 2. divisjon etter å ha tapt 4 – 7 for Hasle-Løren Idrettslag i kvalifisering. Rosenhoff rykket imidlertid opp igjen til 1. divisjon etter to sesonger. Oppholdet i øverste divisjon varte nå tre sesonger, til man rykket ned i 1968/69. Beste plasseringer var 5.plasser i sesongene 1961/62, 1962/63 og 1966/67. A-laget spilte kontinuerlig i 2. divisjon fram til i 1977, da de rykket ned til 3. divisjon. 

I sesongene 1971/72 og 1972/73 ble det satset seriøst på opprykk til 1.divisjon med blant annet Erik Ask som trener og Jørn Goldstein i mål. Forsøket lyktes imidlertid ikke. Et siste forsøk på «storsatsing» ble foretatt sesongen 1978/79, hvor blant andre Rodney Riise og Svein Norman Hansen ble hentet inn fra VIF. Dette lyktes heller ikke og endte opp med nedrykk til 4. divisjon. Etter dette har A-laget med unntak av noen sesonger i 2.div, spilt i 4. divisjon.

Rosenhoff vant i 1962 Norgesmesterskapet for junior (Canada Cup) med seier 7-1 over Vålerenga i finalen.

I dag organiserer Rosenhoff IL et A-lag i 4.divisjon, et old boys-lag (etablert 1985) i 2.divisjon, samt Inline-laget RIL Blunders 2.

### Yngres avdeling: 1931-1981

Junioravdelingen så dagens lys samtidig med stiftelsen av klubben. Perioden fra 1955 til 1965 er antagelig den beste i klubbens historie hva juniorfotball og juniorishockey angår. I denne perioden hevdet Rosenhoff IL seg godt i aldersbestemte klasser. I perioden 1965-1981 organiserte klubben på det meste 110 aktive utøvere hovedsakelig innen fotball og ishockey. Rosenhoff IL har, i likhet med andre små klubber, lidt under at de største talentene forsvant til større klubber. Da det lokale rekrutteringsgrunnlaget gradvis ble borte, grunnet liten eller ingen tilflytting av familier i etableringsfasen, opphørte junioravdelingen i 1981 og har ligget nede siden.

Referanser
----------

1. ↑  Reidar Haanes (1952). *Store dager i norsk idrett*. Oslo: Tiden. s. 257.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |